شەفەق
نیوز/ دەیان لە کارمەنەیل پاکی لە نەجەف، ئمڕوو سێشەممە، فەرمانگەی شارەوانی بەسان،
دویای توومەتبارکردن وەڕیەوبەرەگە وە دزین شایستەیلیان، و ناڕەزایلیگ لە فەرمانبەرەیل
ناوخۆ و وەرگری داوای گلەوداینیان ئەرا کاریان و گلەوداین شایستەیلیان کردن، و هەمیش
خوەنەوارەیلیگ ناڕەزا لە سلێمانی ری سەرەکی وەرد کەرکوک بڕین، وەداوای دەرماڵە.
پەیامنێر
ئاژانس شەفەق نيوز لە نەجەف وت: کارمەنەیل پاکی و فەرمانبەرەیل شارەوانی لە پارێزگاگە
لە وەردەم فەرمانگەی خوەیان خوەینشاندان کردن، لەبان ئەو پشتگووشخستنە لەلایەن وەڕیەوبەر
شارەوانی و توومەتبارکردنی وە دزیکردن شایستەیلیان.
پەیامنێرمان
وتیش: هەڵویستەگە دویای ئەوە گەشە کرد، هەنای ناڕەزایل فەرمانگەگە وەداوای جیوەجیکردن
داوایلیان بەسان.
لەلاییگتر،
پەیامنێر ئاژانس شەفەق نيوز لە بەغداد وت: سەدان لەوانەگ گریەبەسییان پویچەڵ بویە لە
وەزارەت وەرگری و ناوخۆ لەوەردەم دەروازەی وەزارەت دارایی لەناوڕاس بەغداد پایتەخت
گردەو بوین، وەداوای خەرجکردن شایستەیل داراییان، و گلەوداینیان ئەرا دەزگایل ئەمنی.
لەلای
خوەییش، پەیامنێر ئاژانسمان لە سلێمانی وت: ناڕەزایی خوەنەوارەیل لە پارێزگای
سلێمانی ئەرا دویەمین رووژ لەبان یەک وەردەوام بوی، وەداوای دەرماڵەی خوەنەوارەیل کولێژ
و پەیمانگایل.
وتیش:
هەرلە سەرەتای دەوام خوەنەوارەیل لە وەردەم سەرۆکایەتی زانکۆی سلێمانی گردەو بوین،  و هۆڵەیل خوەنستن هیشتنەجی، لە ناڕەزاییان
وەبان خەرجنەکردن دەرماڵەیان لەلایەن حکومەت.
وتیش:
ناڕەزایل تابلۆ بەرزەو کردن دووپات لە نواگردن دەسوەردان حزبەیل لە کار کولێژ و
پەیمانگایل، و دیاری کرد ک ناڕەزایل ری سلێمانی و کەرکوک ئەرا دویەمین رووژ لەبان
یەک بڕین، و بڕیگ لە رانندەیل لە بڕین ریەگە داد کردن.
